Čerwjene Noslicy

Čerwjene Noslicy ( Rothnaußlitz) su wjes  na juhu hornjołužiskeho wokrjesa Budyšin. Słušeja wot lěta 1994 ke gmejnje Zemicy-Tumicy a leža mjez 220 a 236 m nad mórskej hładźinu při hornim běhu Čornicy. Hač do lěta 1994 běchu Čerwjene Noslicy samostatna gmejna z Karlecami, Chanecami a Počaplicami jako wjesnymi dźělemi.

 Geografija 
Susodne wjeski su Chanecy na sewjeru, k Hodźijej słušace Nowe Spytecy na wuchodźe, Karlecy na juhu, Wjelkowy na juhozapadźe a Počaplicy na sewjerozapadźe.

 Ležownostne mjena 
Michał Rostok naliči 1887 slědowace serbske ležownostne mjena: Dreždźanske hona, W šlahach, Korčmarske polo, Zady piwarnje, Pola Karlsdorfa, Cyhelnske polo, Při ćelacej łucy, Strónje, Rězak, Kamjeńtna łuka, Karlsdorfska łuka, Młynska łuka, Hrodowska łuka, Rofic hat, Pod polami, Cyhelnski hat, Wulki hat, Róžowy hat, Dubiski hat, Pola strónje, Bałcar, Šibjeńčna hora, Lěs pola Karlsdorfa, Čorny hat, Pola čorneho hata, Ćelaca łuka, Dźěłošća, Zahončk, Gmejny.Michał Rostok: Ležownostne mjena. W: ČMS 40 (1887), str. 3–50, tu str. 20 (digitalizat).

 Stawizny 
mini|left|Napohlad hroda w Čerwjenych Noslicach wokoło 1850
Sydlerskostawiznisce su Čerwjene Noslicy rozšěrjeny kulowc. Prěnje pisomne naspomnjenje jako sydło knjezow Wilrich a Dytherich von Nussedlicz  pochadźa z lěta 1352. Wjesne mjeno je wotwodźenka ze serbšćiny a woznamjenjenja „nowe sydlišćo“. Ležownostne knjejstwo wukonješe přez lětstotki ryćerkubło we wsy samej.

 Wobydlerstwo 
W lěće 1884 měješe wjes po Mukowej statistice 221 wobydlerjow, mjez nimi 197 Serbow (89 %). Arnošt Černik ličeše 1956 jenož hišće 7 % wobydlerstwa gmejny jako Serbow. Dźensa leži wjes zwonka oficielneho serbskeho sydlenskeho ruma.

Křesćanscy Čerwjenonosličenjo přewažnje su protestanća a přisłušeja Hodźijskej wosadźe. W lěće 1925 bě wot cyłkownje 389 wobydlerjow 382 ewangelskich a pjeć katolskich.

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Zemicy-Tumicy
Kategorija:Prěnje naspomnjenje 1352
Kategorija:Sydlišćo při Čornicy
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1993